
REFERAT
privind realizarea proiectului „Timişoara XXI”, care vizează modificarea imaginii oraşului prin artă 
În anul 2002, prin HCL 202/16.07.2002, Consiliul Local Timişoara aproba Protocolul între Primaria Municipiului Timisoara si Fundatia Interart "Triade" pentru amenajarea unui parc de sculptura, care a devenit cunoscut în Timişoara drept „Parcul sau Grădina Triade”. Scopul acestui demers viza crearea unui spaţiu în care anual Fundaţia Triade amplasa un număr de lucrări de sculptură ambientală, de dimensiuni cuprinse între 3 - 3,5 metri, având drept principal material metalul sudat, a unor artişti reprezentativi din ţară şi străinătate.

În momentul de faţă Grădina Triade s-a umplut cu lucrări semnate de Ingo Glass (Germania), Roman Cotoşman (SUA), Ştefan Călărăşanu, Peter Jecza, Slavenca Petre, Onisim Colta, Gheorghe Mureşan, Nada Stojici, Dumitru Şerban, Horia-Cătălin Bojin, Rudolf Kocsis, Mircea Roman, Peter Jacobi (Germania), Popovics Lorincz (Ungaria), Cosmin Moldovan, Bogdan Raţă, Anamaria Şerban, Aurel Vlad, Gheorghe Marcu, Matei Gaşpar, Remus Irimescu, Rudolf Varna, Florin Sidău, Dan Roşca, Kovecsi-Kovacs Imre.
Având în vedere acest lucru, Fundaţia Interart Triade propune proiectul „Timişoara XXI”, proiect care vizează modificarea imaginii oraşului prin artă, în conformitate cu spiritul viu al contemporaneităţii.
Ultimii 50 de ani de dezvoltare a oraşului, au omis complet orice formă de expresie a identităţii artistice a locului. Acum, când oraşul încearcă să se redefinească identitar, se pune, pe deplin justificat,  un accent puternic mai cu seamă pe conservarea, restaurarea şi valorificarea patrimoniului anterior erei comuniste. 
Oraşului Timişoara, însă,  îi lipseşte componenta contemporană a aspectului său identitar. Un oraş modern ca Timişoara, în plină ascensiune, nu poate să trăiască doar din imaginea trecutului său, oricât de valoros ar fi acesta. De aceea se impune stimularea spiritului creator al generaţiei care trăieşte acum în Timişoara, prin emergenţa acelor forme de artă (de for public sau  artă ambientală)  care să exprime sensibilitatea generaţiei actuale. Această nevoie de exprimare este un drept şi o nevoie în acelaşi timp, socială şi culturală. În egală măsură, oraşul este spaţiul în care se educă vizual generaţiile secolului XXI, de aceea a da formă actuală artei oraşului, concordantă cu spiritul epocii, corespunde unei obligaţii şi nevoi educaţionale de maximă stringenţă. 
În anexa la acest proiect de hotărâre de consiliu local se află o listă cu  locaţii pe care le-am identificat pentru amplasarea unor lucrări de sculptură, pe domeniu public şi care în decursul a 4-5 ani ar schimba imaginea oraşului nostru.

Se intenţionează amplasarea lucrărilor fie în cadrul cartierelor de blocuri aride, pe care prezenţa obiectului de artă le-ar putea transforma, fie, pe de altă parte, în faţa unor instituţii pe cale să-şi creeze identitatea – hoteluri, bănci, centre comerciale, potrivit exigenţelor urbanistice şi felului în care un obiect sau altul îşi poate găsi corespondenţele, sau pe anumite trasee care să constituie jaloane culturale interesante pentru cetăţeanul oraşului sau pentru turişti – scuaruri, de-a lungul ariei de vegetaţie de pe malului canalului Bega etc. 

Lucrările care ar urma să fie amplasate pe aceste locaţii vor fi selectate de o comisie în a cărei componenţă propunem să facă parte:

- prof.dr. Dumitru Şerban, sculptor, preşedintele U.A.P. din România

- prof.dr.Marcel Tolcea, directorul Muzeului de Artă Timişoara
- prof.dr. Ileana Pintilie, critic de artă
- Szekernyes Janos, presedintele U.A.P., filiala Timişoara

- dr. Sorina Jecza, directoarea Fundaţiei Interart Triade
În ceea ce priveşte statutul patrimonial al acestor lucrări, ele vor fi donate municipalităţii de către Fundaţia Triade, cea care deţine cesionarea  drepturilor de autor asupra lor, urmând ca, în momentul amplasării lor într-una din locaţiile prevăzute în anexă, lucrările să intre în patrimoniul municipalităţii timişorene.
Până în prezent, în acest proiect s-au implicat deja mai mulţi promotori economici din Timişoara (Bega Group, Constructim, Prompt, Bergbanat). Menţionăm că, în ultimii ani, Consiliul Local Timişoara a susţinut financiar proiectele Fundaţiei Interart Triade. Prin conjugarea, în continuare, a tuturor acestor factori de susţinere, proiectul poate dobândi mai multă valoare şi coerenţă.
Lista de lucrări va fi prezentată Comisiei propuse mai sus, iar apoi aduse în atenţia Comisiei pentru Cultură, Ştiinţă, Învăţământ, Sănătate, Protecţie Socială, Turism, Ecologie, Sport şi Culte, spre aprobare.
Menţionăm faptul că acest proiect vine în întâmpinarea multora dintre dorinţele exprimate de cetăţenii oraşului şi de membri ai Consiliului Local Timişoara, cu prilejul dezbaterii publice pe care municipalitatea timişoreană a lansat-o în legătură cu realizarea Aleii Personalităţilor, şi anume de a ambienta cu lucrări de artă atât cartierele Timişoarei, cât şi zonele verzi ale oraşului. 
Considerăm că acest proiect vine în întimpinarea acestor propuneri şi va impune în oraşul nostru, o nouă premieră naţională, aşezând, iarăşi, Timişoara în avangarda progresului cultural şi înscriind-o, astfel, în circuitul valorilor europene. 

